AP เฮ! ยอดขายคอนโด “LIFE ลาดพร้าว” ทะลุเป้าใน 2 วัน
AP เฮ! ยอดขายคอนโด "LIFE ลาดพร้าว" แตะ 5.8 พันล้านบาท ทะลุเป้าใน 2 วัน
22 พ.ค. 2560

บริษัท เอพี (ไทยแลนด์) จำกัด (มหาชน) หรือ AP ระบุว่า ยอดขายคอนโดมิเนียมติดแนวรถไฟฟ้า “LIFE ลาดพร้าว” ซึ่งเป็นโครงการร่วมทุนกับกลุ่ม มิตซูบิชิ เอสเตท ลำดับที่ 9 สามารถทำยอดขาย 2 วันแรกที่เปิดจองได้มากถึง 75% มูลค่ายอดขายกว่า 5,800 ล้านบาททะลุเป้าหมายที่ตั้งไว้ เชื่อผลตอบรับดี เพราะซับพลายที่มีอยู่สวนทางกับภาพการเจริญของย่านลาดพร้าวในอนาคต และมั่นใจยอดขายส่วนใหญ่มาจากความต้องการเพื่ออยู่อาศัยจริง (เรียลดีมานด์)
โดย นายวิทการ จันทวิมล รองกรรมการผู้อำนวยการสายงานธุรกิจคอนโดมิเนียม AP เปิดเผยว่า ยอดขายและบรรยากาศวันพรีเซลที่เกิดขึ้นในช่วง 2 วันที่เปิดให้จองซื้อโครงการนั้น ถือเป็นภาพสะท้อนได้อย่างดีต่อสภาวะของธุรกิจอสังหาริมทรัพย์ในวันนี้ว่าความเชื่อมั่นและกำลังซื้อของผู้บริโภคกลับคืนสู่ภาวะปกติ ผู้บริโภคพร้อมที่จะซื้อของหากสินค้านั้นมีจุดต่างและแพคเกจราคาที่ผู้บริโภครับได้
“ยอดขายของ LIFE  ลาดพร้าวถือว่าดีเกินกว่าเป้าที่เราตั้งไว้ จริงๆ แล้วเราตั้งเป้าขาย 2  วันไว้เพียง 800 ยูนิตหรือครึ่งหนึ่งเท่านั้น แต่ด้วยจำนวนซับพลายที่มีอยู่ในตลาดย่านลาดพร้าวนั้น สวนทางกับภาพการเจริญของทำเลนี้ อย่างมาก อีกทั้งแผนการพัฒนารถไฟฟ้าสายสีเขียวหมอชิต-สะพานใหม่ที่ขาสถานีห้าแยกลาดพร้าวจะลงตรงหน้าโครงการจะสร้างเสร็จในช่วงเวลาเดียวกับการพัฒนาโครงการในปี 63 ถือเป็นปัจจัยที่ช่วยเสริมมูลค่าให้กับโครงการนี้ยิ่งขึ้น”นายวิทการ กล่าว 
อนึ่ง คอนโดฯ LIFE ลาดพร้าว มูลค่าโครงการ 7,600 ล้านบาท จำนวน 1,615 ยูนิต เปิดจองเมื่อวันที่ 20-21 พ.ค.ที่ผ่านมา